በክፍያ ለሁሉ የአገልግሎት አሰጣጥ ቅሬታ እንዳላቸው ተገልጋዮች ገለጹ
በክፍያ ለሁሉ የአገልግሎት አሠጣጥ ላይ ቅሬታ እንዳላቸው ዋልታ ያነጋገራቸው አንዳንድ ተገልጋዮች ገልጸዋል፡፡ክፍያ ለሁሉ አገልግሎት መሥጠት የጀመረው ከስድስት አመታት በፊት ሲሆን የመብራት የውሃና መሰል የአገልግሎት ክፍያዎችን ቀልጣፋ በሆነ መንገድ እንዲሰበስቡ ታቅዶ ነው የተቋቋመው፡፡በቴክኖሎጂ በማስደገፍ አገልግሎቱን ተደራሽ ማድረግ እንዲቻልም ግሎባል ኮምፕቲሽን ሶሉሽን ለተሰኘ የግል ኩባኒያ ተሠጥቶ እንደነበርም ይታወሳል፡፡ ላለፉት አምስት አመታትም ከሞላ ጎደል የተገልጋዮቹን ፍላጎት ባሟላ መልኩ አገልግሎት ሲሰጥ መቆየቱን ቅሬታ አቅራቢዎቹ አስታውሰዋል፡፡ይሁን እንጂ ካለፉት ሶስት ወራት ወዲህ የአገልግሎት ክፍያ ለመክፈል ለረጅም ሰዓታት መሰለፍ ግድ እያለ በመምጣቱ ለጊዜና ጉልበት ብክነት እየተዳረጉ መሆኑን ነው ተገልጋዮቹ የገለጹት፡፡  በኢኖቬሽን እና ቴክኖሎጂ ሚኒስቴር የሚዲያ እና ፕሬስ ዳይሬክቶሬት ዳይሬክተር አቶ ተስፋዬ አለምነው በበኩላቸው ከተገልጋዩ የተነሳው ቅሬታ ትክክል መሆኑን ጠቅሰው ለመፍቲሄው እየተሰራ መሆኑን ገልጸዋል፡፡የተገልጋዮች ቁጥር በከፍተኛ ደረጃ በመጨመሩ አገልግሎቱ እና ፍላጎቱ እንዳይመጣጠን እንዳደረገው ዳይሬክተሩ ጠቁመዋል፡፡ከግሎባል ኮምፕቲሽን ሶሉሽን ጋር የአምስት አመት ውል ተገብቶ ስራው የተሰጠው ሲሆን በአሁኑ ሰዓት ውሉ ተጠናቆ  ተጨማሪ የአንድ አመት ውል ተሰጥቶት እየሰራ ነውም ብለዋል፡፡ከቀጣዩ ሰኔ በኋላ አገልግሎቱ ሙሉ በሙሉ ለባንኮች ስለሚሰጥ ችግሩ ይቀረፋል ብለው እንደሚያምኑ ዳይሬክተሩ አስረድተዋል፡፡